**KAMATI ZA SIASA ZAPONGEZA UTEKELEZAJI WA MIRADI YA MAENDELEO BUKOBA**

**Na. Milka Kaswamila- Bukoba DC**

Kamati ya Siasa ya Mkoa wa Kagera ikiongozwa na Mwenyekiti wake, Mheshimiwa Nazir Karamagi, leo taerehe 02.02.2023 wameambatana na Kamati ya Siasa ya Wilaya ya Bukoba kukagua miradi ya maendeleo ya ujenzi wa nyumba ya Mkurugenzi, jengo la utawala, na vyumba vitatu vya madarasa katika kata za Kanyangereko, Kemondo na Mikoni, ndani ya Halmashauri ya Wilaya Bukoba.

Katika ukaguzi huo, kamati hiyo imepongeza utendaji na usimamizi mzuri wa miradi wa Mkurugenzi wa Halmashauri hiyo Bi. Fatina Laay pamoja na wataalamu wake, kwa sababu katika miradi yote ambayo kamati hiyo imekagua, ujenzi ni mzuri na unaridhisha.

Nae mwenyekiti wa kamati hiyo, Mheshimiwa Nazir Karamagi, ametoa wito kwa jamii inayozunguka miradi husika kuwa wasemaji wa kwanza wa mazuri ambayo Serikali ya Jamhuri ya Muungano wa Tanzania inawafanyia wananchi wake, na kwa kuwa Serikali iliyoko madarakani inatekeleza Ilani ya Chama cha Mapinduzi (CCM), uongozi wa chama hicho kuanzia tawini hadi mkoani ushughulikie kero za wananchi ili kuunga mkono juhudi za Serikali za kuendelea kuifanya nchi kuwa salama na yenye amani.

Vilevile, Mheshimiwa Karamagi ametoa wito kwa wazazi na walezi wenye watoto wanaosoma elimu ya msingi na sekondari washirikiane na walimu wa shule hizo kuhakikisha watoto wao wanapata huduma ya chakula shuleni, ili kuboresha mazingira ya ujifunzaji kwa watoto na kuongeza ufaulu mashuleni kwa sababu wakati mwingine watoto wanaweza kufeli mitihani kwa kuwa wanatoka umbali mrefu kuja shuleni hivyo wanachoka na wanapokosa chakula hata uwezo wao wa kusoma na kujifunza unafifia.

Na kwa upande wake Mkuu wa Wilaya ya Bukoba, Mheshimiwa Erasto Sima, ameahidi kushirikiana na Wakurugenzi wa Halmashauri zake kuhakikisha mpango wa upatikanaji chakula mashuleni, ambao tayari Ofisi ya Mkuu wa Mkoa wa Kagera uliusambaza kwenye wilaya zake, unatekelezwa ili kuhakikisha wanafunzi wote, katika shule zote zilizo ndani ya wilaya yake wanapata huduma ya chakula shuleni.

Ukaguzi wa miradi ya maendeleo uliofanywa leo na Kamati ya Siasa ya mkoa wa Kagera kwenye Halmashauri ya Wilaya Bukoba, ni maandalizi ya kuelekea katika kilele cha maadhimisho ya miaka 46 ya Chama cha Mapainduzi (CCM), ambayo kimkoa yanatazamiwa kufanyika wilayani Biharamulo tarehe 05.02.2023.

**MWISHO**